Dado
„Dado“ 1999-yil Toshkentda tashkil etilgan, aka-ukalar Alisher Madumarov hamda Rustam Madumarovlardan iborat pop duet. Guruh „Anor“ guruhining sobiq aʼzolari tomonidan tuzilgan. Duet Oʻzbekistonda 2000-yillar boshidagi eng katta tijoriy muvaffaqiyatga erishgan guruhlardan biri boʻldi. Koʻp tillarni bilgan guruh aʼzolari tojik, oʻzbek, rus, ingliz, turk, olmon, fransuz, ispan, italyan va boshqa tillarda qoʻshiq yozdi va ijro etdi. „Dado“ guruhining ilk studiyaviy albomi „Y?“ 2000-yil chiqdi. 2004-yilda guruhning ikkinchi studiyaviy albomi — „Лето“ („Yoz“) dunyo yuzini koʻrdi. „Dado“ Oʻzbekistonda va boshqa MDH davlatlarida ham shuhrat qozondi, guruhning „Yuragim“, „Benom“, „Лето“ („Yoz“) va „Chat-Pat“ („Discotheque“) kabi qoʻshiqlari hitga aylandi. Guruhning ayrim kliplari rus MTV kanalida koʻrsatildi. Guruh 2008-yili oʻz faoliyatini toʻxtatdi. Bunga qaramasdan, 2012-yil „Космонавты“ („Fazogirlar“) singli eski qoʻshiqlar remikslari bilan eʼlon qilindi. „Dado“ aʼzolaridan biri Rustam Madumarov sobiq prezident Islom Karimovning toʻngʻich qizi Gulnora Karimovaning fuqaroviy eri boʻlgan. 2014-yilda oʻzbek sudi uni soliq toʻlashdan boʻyin tovlashda hamda millionlab dollar qiymatga ega mulkni oʻgʻirlashda aybdor deb topilib, 10 yilga ozodlikdan mahrum qildi. Panama hujjatlari Madumarov xorijda koʻp sonli shirkatga ega ekanligini oshkor qildi. Shirkatlar aslida Karimovaga tegishli ekanligi aytildi.